DELEGIRANI SKLEP KOMISIJE (EU) 2019/969

z dne 22. februarja 2019

o orodju, ki prosilcem omogoča, da dajo ali prekličejo privolitev v dodatno obdobje hrambe svojega dosjeja v skladu s členom 54(2) Uredbe (EU) 2018/1240 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1240 Evropskega parlamenta in Sveta z dne 12. septembra 2018 o vzpostavitvi Evropskega sistema za potovalne informacije in odobritve (ETIAS) ter spremembi uredb (EU) št. 1077/2011, (EU) št. 515/2014, (EU) 2016/399, (EU) 2016/1624 in (EU) 2017/2226 (1) ter zlasti petega pododstavka člena 54(2) Uredbe,

ob upoštevanju naslednjega:

(1) Z Uredbo (EU) 2018/1240 je bil vzpostavljen evropski sistem za potovalne informacije in odobritve (ETIAS), ki je namenjen državljanom tretjih držav, ki so oproščeni zahteve po vizumu pri prehodu zunanjih meja. Z njo so bili določeni pogoji in postopki za izdajo ali zavrnitev potovalne odobritve.

(2) Vsak dosje je treba izbrisati po obdobju veljavnosti potovalne odobritve. Da bi se olajšala vložitev nove prošnje po poteku navedenega obdobja, lahko prosilci privolijo, da se obdobje hrambe dosjeja podaljša za tri leta. Ta sklep bi moral določiti, kako lahko prosilci dajo ali prekličejo privolitev prek posebnega orodja.

(3) Orodje za privolitev bi moralo biti dostopno prek posebnega javnega spletnega mesta, aplikacije za mobilne naprave in varne povezave po dodelitvi odobritve ETIAS.

(4) Orodje za privolitev bi moralo omogočati potrditev identitete prosilca. Zato je treba določiti zahteve glede avtentikacije za dostop do orodja za privolitev in za zagotovitev varnega dostopa, med drugim tudi z edinstveno kodo za prosilce. Poleg tega bi moralo orodje za privolitev prosilcem omogočati vpogled v podatke, ki se bodo hranili, preden dajo ali prekličejo privolitev, in določati, kako se da ali prekliče privolitev.

(5) Določiti bi bilo treba kanale za komunikacijo med orodjem za privolitev in centralnim sistemom ETIAS. Poleg tega bi bilo treba določiti format sporočil, standarde, protokole in varnostne zahteve.

(6) V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ni sodelovala pri sprejetju Uredbe (EU) 2017/2226 Evropskega parlamenta in Sveta (2), ki zato zanjo ni zavezujoča in se v njej ne uporablja. Ker pa Uredba (EU) 2018/1240 nadgrajuje schengenski pravni red, je Danska v skladu s členom 4 navedenega protokola 21. decembra 2018 uradno sporočila svojo odločitev o prenosu Uredbe (EU) 2018/1240 v svoje nacionalno pravo.

(7) Ta sklep predstavlja razvoj določb schengenskega pravnega reda, pri katerih Združeno kraljestvo v skladu s Sklepom Sveta 2000/365/ES (3) ne sodeluje; Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.

(8) Ta sklep predstavlja razvoj določb schengenskega pravnega reda, pri katerih Irska v skladu s Sklepom Sveta 2002/192/ES (4) ne sodeluje; Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

(9) Ta sklep za Islandijo in Norveško predstavlja razvoj določb schengenskega pravnega reda v smislu Sporazuma med Svetom Evropske unije ter Republiko Islandijo in Kraljevino Norveško o pridružitvi obeh k izvajanju, uporabi in razvoju schengenskega pravnega reda (5), ki spadajo na področje iz točke A člena 1 Sklepa Sveta 1999/437/ES (6).

(10) Ta sklep za Švico predstavlja razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (7), ki spadajo na področje iz točke A člena 1 Sklepa 1999/437/ES v povezavi s členom 3 Sklepa Sveta 2008/146/ES (8).

(11) Ta sklep za Lihtenštajn predstavlja razvoj določb schengenskega pravnega reda v smislu Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (9), ki spadajo na področje iz točke A člena 1 Sklepa 1999/437/ES v povezavi s členom 3 Sklepa Sveta 2011/350/EU (10).

(12) Evropski nadzornik za varstvo podatkov, s katerim je bilo 28. januarja 2019 opravljeno posvetovanje, je mnenje podal 8. februarja 2019 –

SPREJELA NASLEDNJI SKLEP:

Člen 1 Dostop do orodja za privolitev Do orodja za privolitev se dostopa prek: (a) posebnega javnega spletnega mesta iz člena 16 Uredbe (EU) 2018/1240; (b) aplikacije za mobilne naprave iz člena 16 Uredbe (EU) 2018/1240; (c) povezave, ki se pošlje prek storitve elektronske pošte ETIAS iz točke (f) člena 6(2) Uredbe (EU) 2018/1240.

Člen 2 Dvofaktorska avtentikacija za dostop do orodja za privolitev 1. Za povezavo z orodjem za privolitev se uporablja dvofaktorska avtentikacija. 2. Pri prvi avtentikaciji se vnesejo naslednji podatki: (a) številka prošnje; (b) številka potne listine. 3. Če prosilec ne predloži številke prošnje, se pri prvi avtentikaciji vnesejo naslednji podatki: (a) številka potne listine; (b) država izdaje potne listine, ki se izbere iz vnaprej določenega seznama; (c) datum izdaje in izteka veljavnosti potne listine; (d) imeni staršev. 4. Številka prošnje je številka, ki je bila prosilcem ob vložitvi prošnje poslana prek storitve elektronske pošte ETIAS. Drugi podatki iz odstavka 2 ali 3, ki jih predloži prosilec, so podatki, ki jih je predložil v obrazcu prošnje. 5. Pri drugi avtentikaciji se v orodje za privolitev vnese edinstvena koda. 6. Ob predložitvi podatkov iz odstavka 2 ali 3 se samodejno ustvari edinstvena koda iz odstavka 4, ki se pošlje prosilcu prek storitve elektronske pošte iz točke (f) člena 6(2) Uredbe (EU) 2018/1240. 7. Edinstvena koda poteče po kratkem časovnem obdobju. Če se pošlje nova edinstvena koda, prenehajo veljati edinstvene kode, ki so bile predhodno poslane istemu prosilcu. 8. Edinstvena koda se pošlje na elektronski naslov, ki je naveden v vloženi prošnji. 9. Edinstvena koda se lahko uporabi samo enkrat.

Člen 3 Vpogled v podatke prek orodja za privolitev 1. Za namene dajanja ali preklica privolitve v podaljšanje hrambe dosjeja orodje prosilca obvesti o podatkih, ki se bodo hranili ali izbrisali. 2. Prosilec ima pred privolitvijo dostop do: (a) različice obrazca prošnje, ki je namenjena samo za branje, in predloženih osebnih podatkov; (b) različice dodatnih predloženih dokumentov ali informacij, ki je namenjena samo za branje; (c) različice podatkov, dodanih v dosje v skladu s točkami (a), (c) in (d) člena 39(1) Uredbe (EU) 2018/1240 po odločitvi o izdaji potovalne odobritve, ki je namenjena samo za branje. 3. Prosilec je pred privolitvijo obveščen o: (a) dejstvu, da se njegov dosje v primeru privolitve hrani za dodatno obdobje treh let po koncu obdobja veljavnosti potovalne odobritve; (b) dejstvu, da se privolitev lahko prekliče kadar koli do izteka dodatnega obdobja hrambe; (c) dejstvu, da se podatki hranijo zaradi lažje vložitve nove prošnje; (d) dejstvu, da se podatki lahko uporabijo v skladu s členom 71(o) Uredbe (EU) 2018/1240; (e) postopkih za uveljavljanje pravic iz členov 17 do 24 Uredbe (EU) 2018/1725; kontaktnih podatkih pooblaščene osebe za varstvo podatkov pri Evropski agenciji za mejno in obalno stražo, Evropskega nadzornika za varstvo podatkov in nacionalnega nadzornega organa države članice prvega načrtovanega bivanja, če je potovalno odobritev izdal centralni sistem ETIAS, ali pristojne države članice, če je potovalno odobritev izdala nacionalna enota ETIAS.

Člen 4 Dajanje privolitve 1. Privolitev se da z elektronsko podpisano izjavo, in sicer tako, da se v orodju za privolitev označi ustrezno polje. 2. Prosilec po privolitvi prejme elektronsko sporočilo, ki vsebuje: (a) potrditev, da se njegov dosje hrani za dodatno obdobje treh let po koncu obdobja veljavnosti potovalne odobritve; (b) povezavo do orodja za privolitev; (c) uradno obvestilo, da se podatki hranijo zaradi lažje vložitve nove prošnje in da se ti podatki lahko uporabijo za namene iz člena 71(o) Uredbe (EU) 2018/1240; (d) uradno obvestilo, da se privolitev lahko prekliče kadar koli do izteka dodatnega obdobja hrambe; (e) uradno obvestilo, da je priporočeno shraniti trenutno številko prošnje za ponovno uporabo shranjenega dosjeja v primeru vložitve nove prošnje.

Člen 5 Preklic privolitve 1. Privolitev v hrambo dosjeja se prekliče tako, da se v orodju za privolitev označi ustrezno polje. 2. Če se privolitev prekliče v obdobju veljavnosti trenutne potovalne odobritve, prosilec prejme elektronsko sporočilo s potrditvijo, da bo njegov dosje izbrisan po koncu obdobja veljavnosti trenutne potovalne odobritve. 3. Če se privolitev prekliče v dodatnem obdobju, prosilec prejme elektronsko sporočilo s potrditvijo, da bo njegov dosje izbrisan.

Člen 6 Komunikacija med orodjem in centralnim sistemom 1. Po dani privolitvi v hrambo dosjeja v skladu s členom 54 Uredbe (EU) 2018/1240: (a) orodje za privolitev obvesti centralni sistem ETIAS o taki privolitvi prek varne spletne storitve iz točke (l) člena 6(2) Uredbe (EU) 2018/1240; (b) centralni sistem ETIAS hrani dosje za obdobje treh let po koncu obdobja veljavnosti trenutne potovalne odobritve. 2. Po preklicu privolitve v hrambo dosjeja v skladu s členom 54 Uredbe (EU) 2018/1240: (a) orodje za privolitev obvesti centralni sistem ETIAS o takem preklicu; (b) centralni sistem ETIAS avtomatično izbriše dosje po koncu obdobja veljavnosti trenutne potovalne odobritve ali v dodatnem obdobju hrambe največ treh let, če se privolitev prekliče v tem obdobju. 3. Ob poteku obdobja hrambe dosjeja prosilca se ta avtomatično izbriše iz centralnega sistema ETIAS v skladu s členom 54(3) Uredbe (EU) 2018/1240.

Člen 7 Format sporočil, standardi in protokoli Format sporočil in protokoli, ki jih je treba uporabljati, so vključeni v tehničnih specifikacijah iz člena 73(3) Uredbe (EU) 2018/1240.

Člen 8 Posebni varnostni vidiki 1. Orodje za privolitev je zasnovano in se izvaja tako, da zagotavlja zaupnost, celovitost in razpoložljivost obdelanih podatkov ter nezmožnost izpodbijanja operacij. Njegovo tehnično in organizacijsko izvajanje je v skladu z zahtevami varnostnega načrta ETIAS iz člena 59(3) Uredbe (EU) 2018/1240 ter pravili o varstvu in varnosti podatkov, ki se uporabljajo za javno spletno mesto in aplikacijo za mobilne naprave, iz člena 16(10) Uredbe (EU) 2018/1240. 2. Orodje za privolitev je zasnovano in se izvaja tako, da se prepreči nezakonit dostop do njega. Zato orodje za privolitev omeji število poskusov dostopa do njega z isto številko potne listine, številko prošnje ali edinstveno kodo. Poleg tega orodje vključuje ukrepe za zaščito pred nečloveškim ravnanjem. 3. Orodje za privolitev vključuje tudi ukrepe za zagotovitev, da seja po nekaj minutah nedejavnosti poteče. 4. Za dodatne podrobnosti o zaupnosti, celovitosti in razpoložljivosti obdelanih podatkov veljajo tehnične specifikacije iz člena 73(3) Uredbe (EU) 2018/1240.

Člen 9 Dnevniki 1. V okviru orodja za privolitev se vodijo dnevniki o dejavnosti, ki vsebujejo: (a) podatke o avtentikaciji, vključno s tem, ali je bila avtentikacija uspešna ali ne; (b) datum in čas dostopa; (c) vrednost potrditvenega polja za dajanje ali preklic privolitve. 2. Dnevniki o dejavnosti v okviru orodja se kopirajo v centralni sistem. Hranijo se največ eno leto po koncu podaljšanega obdobja hrambe dosjeja, razen če so potrebni za že začete postopke spremljanja. Po navedenem obdobju se samodejno izbrišejo. Taki dnevniki se lahko uporabljajo le za namene člena 69(4) Uredbe (EU) 2018/1240.

Člen 10 Ta sklep začne veljati dvajseti dan po objavi v Uradnem listu Evropske unije.

V Bruslju, 22. februarja 2019 Za Komisijo Predsednik Jean-Claude JUNCKER

(1) UL L 236, 19.9.2018, str. 1.

(2) Uredba (EU) 2017/2226 Evropskega parlamenta in Sveta z dne 30. novembra 2017 o vzpostavitvi sistema vstopa/izstopa (SVI) za evidentiranje podatkov o vstopu in izstopu ter podatkov o zavrnitvi vstopa državljanov tretjih držav pri prehajanju zunanjih meja držav članic in določitvi pogojev za dostop do SVI zaradi preprečevanja, odkrivanja in preiskovanja kaznivih dejanj ter o spremembi Konvencije o izvajanju Schengenskega sporazuma in uredb (ES) št. 767/2008 ter (EU) št. 1077/2011 (UL L 327, 9.12.2017, str. 20).

(3) Sklep Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).

(4) Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

(5) UL L 176, 10.7.1999, str. 36.

(6) Sklep Sveta 1999/437/ES z dne 17. maja 1999 o nekaterih izvedbenih predpisih za uporabo Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda (UL L 176, 10.7.1999, str. 31).

(7) UL L 53, 27.2.2008, str. 52.

(8) Sklep Sveta 2008/146/ES z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske skupnosti (UL L 53, 27.2.2008, str. 1).

(9) UL L 160, 18.6.2011, str. 21.

(10) Sklep Sveta 2011/350/EU z dne 7. marca 2011 o sklenitvi Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, v zvezi z odpravo kontrol na notranjih mejah in prostim gibanjem oseb, v imenu Evropske unije (UL L 160, 18.6.2011, str. 19).